CELEX: 52020PC0704
Language: el
Date: 2020-11-12
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του παραρτήματος IV (Ενέργεια) της συμφωνίας ΕΟΧ [32017R1485 - Κατευθυντήρια γραμμή για τη λειτουργία του συστήματος μεταφοράς ηλεκτρικής ενέργειας]

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.11.2020
            COM(2020) 704 final
            2020/0315(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του παραρτήματος IV (Ενέργεια) της συμφωνίας ΕΟΧ [32017R1485 - Κατευθυντήρια γραμμή για τη λειτουργία του συστήματος μεταφοράς ηλεκτρικής ενέργειας]
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Το σχέδιο απόφασης της Μεικτής Επιτροπής του ΕΟΧ (που επισυνάπτεται στην πρόταση απόφασης του Συμβουλίου) αποσκοπεί στην τροποποίηση του παραρτήματος IV (Ενέργεια) της συμφωνίας ΕΟΧ προκειμένου να ενσωματωθεί ο κανονισμός (ΕΕ) 2017/1485 της Επιτροπής, της 2ας Αυγούστου 2017, σχετικά με τον καθορισμό κατευθυντήριων γραμμών για τη λειτουργία του συστήματος μεταφοράς ηλεκτρικής ενέργειας
                     1
                   στη συμφωνία ΕΟΧ.
               
               
                  Οι κώδικες δικτύου και οι κατευθυντήριες γραμμές για την ηλεκτρική ενέργεια, όπως θεσπίστηκαν με βάση την 3η δέσμη μέτρων για την ενέργεια, καθορίζουν τεχνικούς κανόνες για τη διευκόλυνση του εμπορίου εντός της εσωτερικής αγοράς ηλεκτρικής ενέργειας της ΕΕ. Μια πλήρως λειτουργική και διασυνδεδεμένη εσωτερική αγορά ενέργειας είναι θεμελιώδους σημασίας για την επίτευξη των στόχων του ασφαλούς εφοδιασμού, της ενίσχυσης της ανταγωνιστικότητας και της εξασφάλισης της δυνατότητας των καταναλωτών να προμηθεύονται ενέργεια σε προσιτές τιμές. Μεταξύ της Νορβηγίας, ως κράτους ΕΖΕΣ του ΕΟΧ, και των κρατών μελών της ΕΕ, έχουν εγκατασταθεί σημαντικές διασυνδέσεις ηλεκτρικής ενέργειας. Ως εκ τούτου, είναι επιτακτική ανάγκη να επεκταθούν στον ΕΟΧ οι τεχνικοί κανόνες που εφαρμόζονται στο εμπόριο εντός της εσωτερικής αγοράς ηλεκτρικής ενέργειας της ΕΕ, ώστε να διασφαλιστεί η νομική ομοιογένεια ως βάση για το εμπόριο ηλεκτρικής ενέργειας.
               
               
                  Ο κανονισμός (ΕΕ) 2017/1485 της Επιτροπής καθορίζει κατευθυντήριες γραμμές για την επιχειρησιακή ασφάλεια, τον συντονισμό της ανταλλαγής δεδομένων, την κατάρτιση και την πιστοποίηση των εργαζομένων, τον συντονισμό σε περίπτωση διακοπών, τον προγραμματισμό όσον αφορά τη λειτουργία του συστήματος και τον έλεγχο φορτίου-συχνότητας και τις εφεδρείες. Ο κανονισμός (ΕΕ) 2017/1485 της Επιτροπής εφαρμόζεται σε όλα τα συστήματα μεταφοράς, τα συστήματα διανομής και τις διασυνδέσεις και τους περιφερειακούς συντονιστές ασφάλειας, εκτός από όσα βρίσκονται σε νησιά, τα οποία δεν είναι σχετικές συγχρονισμένες περιοχές.
               
               
                  Οι προσαρμογές που περιλαμβάνονται στο σχέδιο απόφασης της Μεικτής Επιτροπής του ΕΟΧ υπερβαίνουν ό,τι μπορεί να θεωρηθεί ως απλή τεχνική προσαρμογή κατά την έννοια του κανονισμού αριθ. 2894/94 του Συμβουλίου. Συνεπώς, η θέση της Ένωσης καθορίζεται από το Συμβούλιο.  
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Το συνημμένο σχέδιο απόφασης της Μεικτής Επιτροπής του ΕΟΧ επεκτείνει την ήδη υφιστάμενη πολιτική της ΕΕ στα κράτη ΕΖΕΣ (Ευρωπαϊκή Ζώνη Ελεύθερων Συναλλαγών) του ΕΟΧ (Νορβηγία, Ισλανδία και Λιχτενστάιν).
               
            
            
               •Συνέπεια με άλλες πολιτικές της Ένωσης
            
            
               
                  Η επέκταση του κεκτημένου της ΕΕ στα κράτη ΕΖΕΣ του ΕΟΧ, με την ενσωμάτωσή του στη συμφωνία ΕΟΧ πραγματοποιείται σύμφωνα με τους στόχους και τις αρχές της εν λόγω συμφωνίας με στόχο την επίτευξη ενός δυναμικού και ομοιογενούς Ευρωπαϊκού Οικονομικού Χώρου, με βάση κοινούς κανόνες και ισότιμους όρους ανταγωνισμού.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η νομοθεσία που πρέπει να ενσωματωθεί στη συμφωνία ΕΟΧ βασίζεται στο άρθρο 194 της Συνθήκης για τη λειτουργία της Ευρωπαϊκής Ένωσης.
               
            
            
               Το άρθρο 1 παράγραφος 3 του κανονισμού (ΕΚ) αριθ. 2894/94 του Συμβουλίου
                  2
                σχετικά με ορισμένες λεπτομέρειες εφαρμογής της συμφωνίας ΕΟΧ προβλέπει ότι το Συμβούλιο καθορίζει τη θέση που πρέπει να ληφθεί εξ ονόματος της Ένωσης όσον αφορά τις αποφάσεις αυτές, κατόπιν πρότασης της Επιτροπής. 
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Η πρόταση συνάδει με την αρχή της επικουρικότητας για τον ακόλουθο λόγο:
               
               
                  Ο στόχος της παρούσας πρότασης, δηλαδή η διασφάλιση της ομοιογένειας της εσωτερικής αγοράς, δεν μπορεί να υλοποιηθεί επαρκώς από τα κράτη μέλη και δύναται, συνεπώς, λόγω των αποτελεσμάτων, να επιτευχθεί καλύτερα σε ενωσιακό επίπεδο.
               
            
            
               •Αναλογικότητα
            
         
         
            
               
                  Σύμφωνα με την αρχή της αναλογικότητας, η παρούσα πρόταση δεν υπερβαίνει τα αναγκαία όρια για την επίτευξη αυτού του στόχου.
               
            
            
               •Επιλογή της νομικής πράξης
            
            
               
                  Σύμφωνα με το άρθρο 98 της συμφωνίας ΕΟΧ, η πράξη που επιλέγεται είναι η απόφαση της Μεικτής Επιτροπής του ΕΟΧ. Η Μεικτή Επιτροπή του ΕΟΧ διασφαλίζει την αποτελεσματική εφαρμογή και λειτουργία της συμφωνίας ΕΟΧ. Για τον σκοπό αυτό, λαμβάνει αποφάσεις στις περιπτώσεις που προβλέπονται στη συμφωνία ΕΟΧ.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Άνευ αντικειμένου.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Δεν αναμένονται δημοσιονομικές επιπτώσεις ως αποτέλεσμα της ενσωμάτωσης του προαναφερόμενου κανονισμού στη συμφωνία ΕΟΧ.
               
            
            
               5.ΛΟΙΠΑ ΣΤΟΙΧΕΙΑ
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Προσαρμογή α) — μη εφαρμογή στην Ισλανδία και το Λιχτενστάιν
               
               
                  Ο κανονισμός (ΕΕ) 2017/1485 της Επιτροπής εφαρμόζεται σε όλα τα συστήματα μεταφοράς, τα συστήματα διανομής και τις διασυνδέσεις και τους περιφερειακούς συντονιστές ασφάλειας, εκτός από όσα βρίσκονται σε νησιά, τα οποία δεν είναι σχετικές συγχρονισμένες περιοχές. Ως εκ τούτου, δεν θα πρέπει να εφαρμόζεται στην Ισλανδία. 
               
               
                  Ο κανονισμός (ΕΕ) 2017/1485 της Επιτροπής δεν θα πρέπει να εφαρμόζεται στο Λιχτενστάιν, δεδομένου ότι, λόγω του μικρού μεγέθους του και του περιορισμένου αριθμού πελατών ηλεκτρικής ενέργειας, το Λιχτενστάιν δεν διαθέτει δικό του δίκτυο μεταφοράς ηλεκτρικής ενέργειας.
               
               
                  Προσαρμογή β) και αιτιολογική σκέψη 6 — ευαίσθητες πληροφορίες σχετικά με το σύστημα ηλεκτρικής ενέργειας
               
               
                  Ο κανονισμός (ΕΕ) 2017/1485 της Επιτροπής περιλαμβάνει διατάξεις με τις οποίες καθορίζονται υποχρεώσεις παροχής πληροφοριών στο Ευρωπαϊκό Δίκτυο Διαχειριστών Συστημάτων Μεταφοράς Ηλεκτρικής Ενέργειας (ΕΔΔΣΜ ηλεκτρικής ενέργειας) και στον Οργανισμό Συνεργασίας των Ρυθμιστικών Αρχών Ενέργειας (ACER). Η προσαρμογή β) επιτρέπει στους αντίστοιχους διαχειριστές συστημάτων μεταφοράς («ΔΣΜ») και στις ρυθμιστικές αρχές να ανταλλάσσουν και να προστατεύουν αυτές τις πληροφορίες.
               
               
                  Προσαρμογή γ) και αιτιολογική σκέψη 7 — αναφορά στα δικαιώματα συμμετοχής του νορβηγικού ΔΣΜ, του ορισθέντος διαχειριστή αγοράς ηλεκτρικής ενέργειας (NEMO) και της εθνικής ρυθμιστικής αρχής (ΕΡΑ) στην ανάπτυξη και στην έγκριση των όρων, προϋποθέσεων και μεθοδολογιών
               
               
                  Με την προσαρμογή και την αιτιολογική σκέψη που αναφέρονται ανωτέρω προσαρμόζονται οι σχετικές διατάξεις του άρθρου 5 του κανονισμού (ΕΕ) 2017/1485 της Επιτροπής που αφορούν τα δικαιώματα συμμετοχής των σχετικών οντοτήτων στην ανάπτυξη και την έγκριση των όρων, προϋποθέσεων και μεθοδολογιών ώστε να συμπεριληφθεί η Νορβηγία.
               
            
            
               2020/0315 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του παραρτήματος IV (Ενέργεια) της συμφωνίας ΕΟΧ 
                  
                  [32017R1485 - Κατευθυντήρια γραμμή για τη λειτουργία του συστήματος μεταφοράς ηλεκτρικής ενέργειας]
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη Λειτουργία της Ευρωπαϊκής Ένωσης και ιδίως το άρθρο 194, σε συνδυασμό με το άρθρο 218 παράγραφος 9,
            
            
               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο
                  3
               , και ιδίως το άρθρο 1 παράγραφος 3,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία για τον Ευρωπαϊκό Οικονομικό Χώρο
                  4
                 (στο εξής: η συμφωνία ΕΟΧ) τέθηκε σε ισχύ την 1η Ιανουαρίου 1994.
            
            
               (2)Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ μπορεί να αποφασίσει να τροποποιήσει, μεταξύ άλλων, το παράρτημα IV της συμφωνίας ΕΟΧ.
            
            
               (3)Ο κανονισμός (ΕΕ) 2017/1485 της Επιτροπής, της 2ας Αυγούστου 2017, σχετικά με τον καθορισμό κατευθυντήριων γραμμών για τη λειτουργία του συστήματος μεταφοράς ηλεκτρικής ενέργειας
                  5
                πρέπει να ενσωματωθεί στη συμφωνία ΕΟΧ.
            
            
               (4)Συνεπώς, το παράρτημα IV της συμφωνίας ΕΟΧ θα πρέπει να τροποποιηθεί αναλόγως.
            
            
               (5)Η θέση της Ένωσης στη Μεικτή Επιτροπή του ΕΟΧ θα πρέπει συνεπώς να βασιστεί στο συνημμένο σχέδιο απόφασης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που πρέπει να ληφθεί, εξ ονόματος της Ένωσης, στο πλαίσιο της Μεικτής Επιτροπής του ΕΟΧ, για την προτεινόμενη τροποποίηση του παραρτήματος IV (Ενέργεια) της συμφωνίας ΕΟΧ, βασίζεται στα σχέδια αποφάσεων της Μεικτής Επιτροπής του ΕΟΧ που επισυνάπτονται στην παρούσα απόφαση.
            
            
               Άρθρο 2
            
            
               Η παρούσα απόφαση αρχίζει να ισχύει την ημερομηνία της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 220 της 25.8.2017, σ. 1.
               
               
                  
                     (2)
                  
                        ΕΕ L 305 της 30.11.1994, σ. 6-8.
               
               
                  
                     (3)
                  
                        ΕΕ L 305 της 30.11.1994, σ. 6.
               
               
                  
                     (4)
                  
                        ΕΕ L 1 της 3.1.1994, σ. 3.
               
               
                  
                     (5)
                  
                        ΕΕ L 220 της 25.8.2017, σ. 1.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.11.2020
            COM(2020) 704 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του παραρτήματος IV (Ενέργεια) της συμφωνίας ΕΟΧ[32017R1485 - Κατευθυντήρια γραμμή για τη λειτουργία του συστήματος μεταφοράς ηλεκτρικής ενέργειας]
            
               
         
         
            
               ΠΑΡΑΡΤΗΜΑ 
            
            
               ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
            
            
               αριθ. […]
            
            
               της […]
            
            
               για την τροποποίηση του παραρτήματος IV (Ενέργεια) της συμφωνίας ΕΟΧ
            
            
               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
            
            
               Έχοντας υπόψη τη συμφωνία για τον Ευρωπαϊκό Οικονομικό Χώρο (στο εξής: συμφωνία ΕΟΧ), και ιδίως τα άρθρα 86 και 98,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2017/1485 της Επιτροπής, της 2ας Αυγούστου 2017, σχετικά με τον καθορισμό κατευθυντήριων γραμμών για τη λειτουργία του συστήματος μεταφοράς ηλεκτρικής ενέργειας
                  1
                πρέπει να ενσωματωθεί στη συμφωνία ΕΟΧ.
            
            
               (2)Ο κανονισμός (ΕΕ) 2017/1485 της Επιτροπής δεν εφαρμόζεται στα συστήματα μεταφοράς στα νησιά που δεν είναι συνδεδεμένα με άλλα συστήματα μεταφοράς μέσω γραμμών διασύνδεσης. 
            
            
               (3)Δεδομένου ότι το σύστημα μεταφοράς της Ισλανδίας δεν είναι συνδεδεμένο με άλλα συστήματα μεταφοράς, ο κανονισμός (ΕΕ) 2017/1485 της Επιτροπής δεν θα πρέπει να εφαρμόζεται στην Ισλανδία.
            
            
               (4)Το Λιχτενστάιν, λόγω του μικρού μεγέθους του και του περιορισμένου αριθμού πελατών ηλεκτρικής ενέργειας, δεν διαθέτει δικό του δίκτυο μεταφοράς ηλεκτρικής ενέργειας. Ως εκ τούτου, ο κανονισμός (ΕΕ) 2017/1485 της Επιτροπής δεν θα πρέπει να εφαρμόζεται στο Λιχτενστάιν. 
            
            
               (5)Οι αναφορές στους διαχειριστές συστημάτων μεταφοράς («ΔΣΜ»), στους διαχειριστές συστημάτων διανομής («ΔΣΔ»), στους σημαντικούς χρήστες δικτύου («ΣΧΔ»), στις ρυθμιστικές αρχές, στα ενδιαφερόμενα μέρη και στις ορισθείσες οντότητες θα πρέπει να θεωρείται ότι περιλαμβάνουν τους ΔΣΜ, τους ΔΣΔ, τους ΣΧΔ, τη ρυθμιστική αρχή, τα ενδιαφερόμενα μέρη και τις ορισθείσες οντότητες που εκπροσωπούν τη Νορβηγία.
            
            
               (6)Κατά την από κοινού ανάπτυξη όρων, προϋποθέσεων και μεθόδων σύμφωνα με τον κανονισμό (ΕΕ) 2017/1485 της Επιτροπής, είναι σημαντικό να υποβάλλονται χωρίς καθυστέρηση όλες οι απαραίτητες πληροφορίες. Η στενή συνεργασία μεταξύ ΔΣΜ και ρυθμιστικών αρχών θα πρέπει να διασφαλίζει ότι οι ευαίσθητες πληροφορίες, όπως λεπτομερείς πληροφορίες σχετικά με ηλεκτρικούς υποσταθμούς, η ακριβής τοποθεσία υπόγειας μεταφοράς, πληροφορίες για τα συστήματα ελέγχου και λεπτομερείς αναλύσεις τρωτών σημείων που μπορούν να χρησιμοποιηθούν για δολιοφθορά, προστατεύονται αποτελεσματικά στη διαδικασία ανάπτυξης όρων, προϋποθέσεων ή μεθοδολογιών. Για να εξασφαλιστεί η αποτελεσματική εφαρμογή του παρόντος κανονισμού, θα πρέπει να καθιερωθεί το ίδιο επίπεδο συνεργασίας όσον αφορά την ανταλλαγή πληροφοριών και την προστασία ευαίσθητων πληροφοριών στη συνεργασία με τη Νορβηγία.
            
            
               (7)Η συμβολή όλων των κύριων ενδιαφερόμενων μερών στην ανάπτυξη όρων, προϋποθέσεων και μεθοδολογιών σε περιφερειακό επίπεδο ή σε επίπεδο ΕΟΧ, που μπορεί να καταστούν δεσμευτικοί μέσω κανονιστικής έγκρισης, είναι ζωτικής σημασίας για ένα αποτελεσματικό ρυθμιστικό διασυνοριακό πλαίσιο. Ως εκ τούτου, οι ΔΣΜ και τα άλλα ενδιαφερόμενα μέρη θα πρέπει να συμμετέχουν στις διαδικασίες κατάρτισης προτάσεων για όρους, προϋποθέσεις και μεθοδολογίες, όπως προβλέπεται στις διάφορες διατάξεις του παρόντος κανονισμού. Ο ΔΣΜ και οι ΝΕΜΟ της Νορβηγίας θα πρέπει ιδίως να συμμετέχουν στη λήψη αποφάσεων από τα ενδιαφερόμενα μέρη με παρόμοιο τρόπο όπως οι ΔΣΜ και οι ΝΕΜΟ που εκπροσωπούν ένα κράτος μέλος της ΕΕ. 
            
            
               (8)Για τις προτάσεις σε περιφερειακό ή ενωσιακό επίπεδο, όταν η έγκριση προτάσεων από τους ΔΣΜ απαιτεί απόφαση από περισσότερες της μιας ρυθμιστικές αρχές, αυτές θα πρέπει να διαβουλεύονται και να συνεργάζονται προκειμένου να καταλήξουν σε συμφωνία πριν από την έκδοση της απόφασής τους. Η νορβηγική ρυθμιστική αρχή θα πρέπει να συμμετέχει σε αυτή τη συνεργασία. 
            
            
               (9)Δεδομένου ότι ο παρών κανονισμός εκδόθηκε βάσει του κανονισμού (ΕΚ) αριθ. 714/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στο δίκτυο για τις διασυνοριακές ανταλλαγές ηλεκτρικής ενεργείας και την κατάργηση του κανονισμού (ΕΚ) αριθ. 1228/2003
                  2
               , τα κείμενα προσαρμογής που εκπονήθηκαν και εγκρίθηκαν βάσει της απόφασης αριθ. 93/2017 της Μεικτής Επιτροπής του ΕΟΧ, της 5ης Μαΐου 2017
                  3
               , για την εφαρμογή του κανονισμού 714/2009, ιδίως των διατάξεων του άρθρου 1 παράγραφοι 1 και 5, που προβλέπουν προσαρμογές σχετικά με τον ρόλο του Οργανισμού Συνεργασίας των Ρυθμιστικών Αρχών Ενέργειας στο πλαίσιο του ΕΟΧ, είναι σημαντικά για την εφαρμογή του παρόντος κανονισμού στον ΕΟΧ, ιδίως του άρθρου 6 παράγραφος 8 και του άρθρου 7 παράγραφος 3.
            
            
               (10)Συνεπώς, το παράρτημα IV της συμφωνίας ΕΟΧ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
         
         
            
               Άρθρο 1
            
            
               Μετά το σημείο 50 [Κανονισμός (ΕΕ) 2016/1719 της Επιτροπής] του παραρτήματος IV της συμφωνίας ΕΟΧ, παρεμβάλλονται τα ακόλουθα:
            
            
               «51.
                     32017 R 1485: Κανονισμός (ΕΕ) 2017/1485 της Επιτροπής, της 2ας Αυγούστου 2017, σχετικά με τον καθορισμό κατευθυντήριων γραμμών για τη λειτουργία του συστήματος μεταφοράς ηλεκτρικής ενέργειας (ΕΕ L 220 της 25.8.2017, σ. 1).
            
            
               Για τους σκοπούς της παρούσας συμφωνίας, οι διατάξεις του κανονισμού προσαρμόζονται ως εξής:
            
            
               α)Ο παρών κανονισμός δεν εφαρμόζεται στην Ισλανδία και το Λιχτενστάιν.
            
            
               β)Στο άρθρο 12 προστίθενται τα ακόλουθα:
            
            
               «Οι συμφωνίες μεταξύ ΔΣΜ και/ή ρυθμιστικών αρχών μπορούν να εξασφαλίζουν την αποτελεσματική προστασία των εμπιστευτικών ή ευαίσθητων πληροφοριών και να συμβάλλουν ώστε να υποβάλλονται χωρίς καθυστέρηση όλες οι πληροφορίες που είναι αναγκαίες για την ανάπτυξη των κοινών όρων, προϋποθέσεων και μεθόδων.»
            
            
               γ)Στο άρθρο 5:  
            
            
               i)Οι αναφορές στον «πληθυσμό της Ένωσης» στο άρθρο 5 παράγραφος 3 στοιχείο β), στον «πληθυσμό της συγκεκριμένης περιφέρειας» στο άρθρο 5 παράγραφος 5 στοιχείο β) και στον «πληθυσμό των συμμετεχόντων κρατών μελών» στο άρθρο 5 παράγραφος 6 θεωρείται ότι περιλαμβάνουν τον πληθυσμό της Νορβηγίας, όταν εξετάζεται κατά πόσον επιτυγχάνεται το σχετικό κατώτατο όριο πληθυσμού για την επίτευξη ειδικής πλειοψηφίας.
            
            
               ii)Οι αναφορές σε «περιφέρειες [που] αποτελούνται από περισσότερα από πέντε κράτη μέλη» στο άρθρο 5 παράγραφος 5 και σε «περιφέρειες αποτελούμενες από πέντε ή λιγότερα κράτη μέλη» στο άρθρο 5 παράγραφος 7 νοούνται ως «περιφέρειες [που] αποτελούνται από περισσότερα από τέσσερα κράτη μέλη της Ένωσης και τη Νορβηγία» ή ως «περιφέρειες αποτελούμενες από τέσσερα ή λιγότερα κράτη μέλη της Ένωσης και τη Νορβηγία». 
            
            
               Άρθρο 2
            
            
               Τα κείμενα του κανονισμού (ΕΕ) 2017/1485 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
            
            
               Άρθρο 3
            
            
               Η παρούσα απόφαση αρχίζει να ισχύει στις […] ή την επομένη της τελευταίας κοινοποίησης προς τη Μεικτή Επιτροπή του ΕΟΧ δυνάμει του άρθρου 103 παράγραφος 1 της συμφωνίας ΕΟΧ
                  4*, ανάλογα με το ποια ημερομηνία είναι μεταγενέστερη.
            
            
               
            
               Άρθρο 4
            
            
               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
            
            
               Βρυξέλλες, […].
            
            
                  Για τη Μεικτή Επιτροπή του ΕΟΧ
            
            
                  Ο Πρόεδρος
            
         
         
            
                  […]
            
            
            
                  Οι Γραμματείς
            
            
                  της Μεικτής Επιτροπής του ΕΟΧ
            
            
                  […]
            
         
         
            
                  
                     (1)
                  
                        ΕΕ L 220 της 25.8.2017, σ. 1.
               
               
                  
                     (2)
                  
                        ΕΕ L 211 της 14.8.2009, σ. 15.
               
               
                  
                     (3)
                  
                        ΕΕ L 36 της 7.2.2019, σ. 44.
               
               
                  
                     (4)
                  *
                        Έχουν αναφερθεί συνταγματικές απαιτήσεις.